

H O T Ă R Â R E

**privind aprobarea indicatorilor tehnico-economici ai obiectivului de investiții ”Construire stație de tratare levigat la depozitul închis Pata Rât și Instalație de cogenerare utilizând gazul rezultat din depozitul de deșeuri”**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 210 din 19.10.2022 pentru aprobarea indicatorilor tehnico-economici ai obiectivului de investiții ”Construire stație de tratare levigat la depozitul închis Pata Rât și Instalație de cogenerare utilizând gazul rezultat din depozitul de deșeuri”, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 42332/19.10.2022; Rapoartele de specialitate întocmite de compartimentele de resort din cadrul aparatului de specialitate al Consiliului Judeţean Cluj cu nr. 42334/19.10.2022 şi nr. 42337/19.10.2022 şi de Avizul cu nr. 42332 din 24.10.2022 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin. (1) lit. d) și alin. (5) lit. c) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 44 din Legea privind finanţele publice locale nr. 273/2006, cu modificările şi completările ulterioare;
* art. 3 - 6, ale art. 22 – 23 și ale art. 26 din Legea privind calitatea în construcții nr. 10/1995, republicată, cu modificările și completările ulterioare;
* Ordonanța Guvernului privind depozitarea deșeurilor nr. 2/2021;
* Hotărârii Guvernului nr. 907/2016 privind etapele de elaborare şi conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă indicatorii tehnico-economici ai obiectivului de investiții ”Construire stație de tratare levigat la depozitul închis Pata Rât și Instalație de cogenerare utilizând gazul rezultat din depozitul de deșeuri”, cuprinșim în **anexa** care face parte integrantă din prezenta hotărâre.

**Art. 2.** Finanțarea obiectivului de investiții prevăzut la art. 1 se face de la bugetul Județului Cluj, în limita sumelor aprobate anual cu această destinație, fonduri europene, precum și din alte surse legal constituite, conform programelor de investiții publice aprobate potrivit legii.

**Art. 3.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Generală Buget-Finanţe, Resurse Umane și Direcția Dezvoltare și Investiții.

**Art. 4.** Prezenta hotărâre se comunică Direcţiei Generale Buget-Finanţe, Resurse Umane; Direcției Dezvoltare și Investiții, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 205 din 31 octombrie 2022**

*Prezenta hotărâre a fost adoptată cu 35 voturi “pentru”, iar 2 membrii ai Consiliului județean nu au votat, fiind astfel respectate prevederile legale privind majoritatea de voturi necesară.*